标题：1035年
历史纪年
公元1035年，北宋景祐二年
通鉴记载
仁宗体天法道极功全德神文圣武睿哲明孝皇帝景佑二年（辽重熙四年）
春，正月，壬寅，徙江东转运使蒋堂为淮南转运使兼发动司事。堂在淮南，岁荐部吏二百员，曰：“十得二三，亦足报国矣。”
以度支判官、工部郎中许申为江南东路转运使。
凡铸铜钱，十分其剂，铜居六分，铅锡居三分，皆有奇赢，此其大法也。申在三司，乃建议以药化铁杂铸，铜居三分，铁居六分，费省而利厚。朝廷从之，即诏申用其法铸于京师。然大率铸钱杂铅锡，则其液流速而易成；杂以铁，则流涩而多不就，工人若之。初命申铸万缗，逾月才得万钱。申自度言无效，乃求为江东转运使，欲用其法铸于江州，朝廷又从之。诏申就江州铸百万缗，无漏其法。中外知其非是，而执政主之，以为可行，然卒无成功。
先是盐铁副使任布，请铸大钱一当十，而申欲以铜铁杂铸，朝廷下其议于三司。程琳奏曰：“布请用大钱，是透民盗铸而陷之罪。唐第五琦尝用此法，讫不可行。申欲以铜铁杂铸，理恐难成，姑试之。”申诈得售，盖琳亦主其议故也。
天章阁待制孙祖德言：“伪铜，法所禁，而官自为之，是教民欺也。”固争之，不从，遂出知衮州。
癸丑，置迩英、延义二阁，写《尚书·无逸篇》于屏。迩英在迎阳门之北，东向；延义在崇政殿之西，北向。是日，御延义阁，召辅臣观盛度进读《唐书》，贾昌朝讲《春秋》。既而曲宴崇政殿。
辽以奚六部太尉耶律罕璢为北面林牙。罕璢性不苟合，为枢密使萧谐哩所忌。辽主初欲召用，谐哩言其目疾不能视，遂止。至是召见，谓曰：“朕欲早用卿，闻有疾，故待之至今。”罕璢对曰：“臣昔有目疾，才数月耳，然亦不至于昏。第臣驽拙，不能事权贵，是以不获早睹天颜。非陛下圣察，则愚臣岂有今日邪！”诏进述怀诗，辽主嘉叹，方将大用，卒。
二月，燕肃等上考定乐器并见工人，戊午，御延福宫临阅，奏郊庙五十一曲。因问李照：“乐何如？”照对：“乐音高二律，击黄钟则为仲吕，击夹钟则为夷则，是冬兴夏令，春召秋气。盖五代乐坏，王朴创意造律准，不合古法。又，编钟、钅尃钟无大小、轻重、厚薄、长短之差，铜锡不精。相传以为唐旧钟亦有朴所制者。昔轩辕氏命伶伦截竹为律。复令神瞽协其中声，然后声应凤鸣，而管之参差亦如凤翅，其乐传之夐古，不刊之法也。愿听臣依神瞽律法，试铸编钟一佺，可使度量权衡协和。”诏许之，仍就锡庆院铸。
庚申，太常博士、直史馆宋祁上《大乐图义》二卷。
帝未有储嗣，取汝南郡王允让子宗实入宫中，皇后拊鞠之，时生四年矣。
丁卯，知兖州范讽，责授武昌行军司马，广东转运使庞籍，降授太常博士、知临江军，光禄寺丞、馆阁校勘宋城石延年落职，通判海州，仍下诏以讽罪申饬中外。
先是籍为御史，数劾讽，宰相李迪右讽弗治，反左迁籍。籍既罢，益追劾讽不置，且言讽放纵不拘礼法，苟释不治，则败乱风俗。会讽亦请辨，乃诏即南京置狱，遣淮南转运使黄总、提点河北刑狱张嵩讯之。籍坐所劾讽有不如奏，法当免；讽当以赎论。讽不待论报，擅还兖州。吕夷简疾讽诡激，且欲因讽以倾迪，故特宽籍而重贬讽，凡与讽善者皆黜削。延年尝上书请庄献太后还政，讽任中丞，欲引延年为属，延年力辞之，竟坐免。人谓籍劾讽不置，实夷简阴教之。
戊辰，工部尚书、平章事李迪，罢为刑部尚书、知亳州。
先是，帝御延和殿，召吕夷简、宋绶决范讽狱，以迪素党讽，不召，迪惶恐还第，翼日，遂罢相。然迪性淳直，实不察讽之多诞也。
以枢密使王曾为右仆射兼门下侍郎、平章事、集贤殿大学士，参知政事王随、枢密副使李谘并知枢密院事，参知政事宋绶为枢密副使，给事中蔡齐、翰林学士承旨盛度为参知政事，枢密副使王德用、御史中丞韩亻意并同知枢密院事。
己巳，改李迪知相州；庚午，复改授资政殿大学士，留京师，仍班三司使上。庚辰，降李迪为太常卿、知密州。
始，迪再入相，自以受不世遇，知无不为。及吕夷简继入中书，事颇专制，心忌迪，潜短之于帝，迪不悟。既坐范讽姻党罢政，怨夷简，因奏夷简私交荆王元俨，尝为补门下僧惠清为守阙鉴义。夷简请辨，帝遣知制诰胥偃、度支副使张传即讯，乃迪在中书时所行，夷简以斋祠不预。迪惭惧待罪，故贬。然补惠清实夷简意，迪但行文书，顾谓夷简独私荆王，盖迪偶忘之。它日，语人曰：“吾自以为宋璟，而以夷简为姚崇，不知其待我乃如是也！”
以右谏议大夫、知天雄军杜衍为御史中丞。衍奏：“中书、枢密，古之三事大臣，所谓坐而论道者也。止只日对前殿，何以尽天下之事！宜迭召见，赐坐便殿，以极献替，月不过数四足矣。若末节细务，有司之职耳。陛下何必亲决！”
先是辽主为太子时，纳驸马都尉萧实哩之女为妃，及即位，立为后，未几，以罪降为贵妃。秦王萧孝穆有长女，姿貌端丽，自辽主初即位始人宫，逾年生子洪基。萧氏性宽容，辽主益重之，三月，乙酉朔，册为皇后。
己丑，以杜衍权判吏部流内铨。
先是选补科格繁长，主判不能悉阅，吏多受赇，出缩为奸。衍既视事，即敕吏取铨法，问曰：“尽乎？”曰：“尽矣。”乃阅视，具得本末曲折。明日，晓诸吏无得升堂，各坐曹听行文书，铨事悉自予夺。由是吏不能为奸利。居月馀，声动京师。后改知审官院，其裁制如判铨法。
以知苏州、左司谏范仲淹为礼部员外郎、天章阁待制。
太常礼院言：“侍御史刘夔请去庄献明肃太后、庄懿太后所加太字。盖入庙称后，系于夫，在朝称太，系于子。然二太后奉安别庙，准礼应加太字。”帝以夔不习故典，诏本台谕之。
乙未，赐亳、秀、濮、郑四州学田各五顷。
丁酉，置国子监直讲一员，兼领监丞、主簿事。
戊申，出宜圣殿库真珠付三司，以助经费。
诏权停贡举。
夏，四月，甲寅朔，辽主如凉陉。
丁巳，李照言：“奉诏制玉律以候气，请下潞州求上党县羊头山矩黍及下怀州河内县取葭莩。”从之。
己未，诏翰林学士承旨章得象、天章阁侍制燕肃与翰林侍读学士冯元详定刻漏。
始，李照既铸成编钟一佺以奏御，遂建请改制大乐，取京县矩黍，累尺成律，钟铸审之，其声犹高，更用太府布帛尺为法。乃下太常制四律，照自为律管，以为十二管定法。
戊寅，命冯元、聂冠卿、宋祁同修乐书。冠卿，新安人。
录曹修古之侄觐为试将作监主簿，仍听为修古后。
五月，甲申朔，诏曰：“王者奉祖宗，尚功德，故禋天祀地，则侑神作主，审谛合食，则百世不迁。恭惟太祖皇帝，受天命，建大业，可谓有功矣。太宗，真宗，二圣继统，重熙累洽，可谓有德矣。其令礼官考合典礼，辨崇配之序，定二桃之位，中书门下详阅以闻。”
庚寅，禁镂金为妇人首饰。
李照上《九乳编钟图》。钟旧饰以旋虫，改为龙井。自创八音新器，又请别镵石为编磬，辛卯，命内侍挟乐工往淮阳军治磬石。照又言：“即改制金石，则丝、竹、匏、土、革、木亦当更治，以备献享。”乃铸铜为龠、合、升、斗四物，以兴钟钅尃声量之率。及潞州上秬黍，照择大黍纵累之，检考长短。尺成，与大府尺合，法愈坚定。
甲午，广南东、西路并言蛮獠寇边，高、窦、雷、化等州巡检许政死之。遣左侍禁雍丘桑怿会广、桂二州都监讨捕。怿部分军士，尽禽诸盗。还京师，枢密吏求赂，为改合门祗候，怿不应；吏匿其功状，止免短使而已。
庚子，从太常礼院议，太祖、大宗、真宗庙并万世不迁。南郊升侑上帝，以太祖定配，二宗迭配。
六月，辛酉，以亲郊，并侑二圣及真宗为不迁主，遣官告于太庙。
左司谏商水姚仲孙言：“伏闻议者欲改制雅乐，谓旧律太高，裁之就下。然或制之未得其精，损之必差其度。臣闻其所为，率多诡异。至如炼白石以为磬，范中金以作钟，又欲以三神、五灵、二十四孝为乐器之饰，臣虽愚昧，窃有所疑。望特诏罢之，止用旧乐。”帝欲究李照术之是非，故不听。
先是太常钟磬每十六枚为一佺，而四清声相承不击。乙丑，李照言：“十二律声已备，馀四清声乃郑、卫之乐，请于编县止留十二中声，去四清磬钟，则哀思邪僻之声无由而起也。”冯元等驳之曰：“前圣制乐，取法非一，故有十三管之和，十九管之巢，三十六簧之竽，二十五弦之瑟，十三弦之筝，九弦、七弦之琴，十六枚之钟磬，各自取义，宁有一于律吕，专为十二之数也！钟磬八音之首，丝竹以下受而为均，故圣人尤所用心焉。《春秋》号乐，总言金奏，《诗·颂》称美，实依磬声，此二器非可轻改。且圣人既以十二律各配一钟，又设四清声以附正声之次，原其意盖为夷则至应钟四宫而设也。夫五音，宫为君，商为臣，角为民，徵为事，羽为物，不相陵谓之正，迭相陵谓之慢，百王所不易也。声之重大者为尊，轻清者为卑，卑者不可加于尊，古今之所同也。故别声之尊卑者，事与物不与焉。何则？事为君治，物为君用，不能尊于君故也。惟君、臣、民三者则自有上下之分，不得相越。故四清声之设，正为臣、民相避，以为尊卑也。今若止用十二钟，旋相考击，至夷则以下四管为宫之时，臣民相越，上下交戾，则陵犯之音作矣，此其不可者也。其钟磬十六，皆本周、汉诸儒之说及唐家典法所载，欲损为十二，惟照独见。臣以为如旧制便。”帝令权用十二枚为一格，且诏曰：“俟有知音者，能考四钟，协调清浊，有司别议以闻。”
丁卯，出内藏库䌷绢百万，下三司市籴军储。
己巳，以都官员外郎曹修睦为侍御史。修睦，修古弟，用中丞杜衍荐也。
辛未，御崇政殿，召辅臣观新乐。
秋，七月，壬午朔，辽主猎于黑岭。因过祖州白马山，见齐天后坟冢荒秽，又无影堂及洒扫人户，恻然而泣，左右皆沾涕。遂诏上京留守耶律赞宁、盐铁使郎元化等于祖州陵园内选地改葬，其影堂廓库并同宣献太后园陵。
辽枢密使萧朴进封魏王，旋卒，赠齐王。
甲申，诏特赐寇准谥曰忠愍。
戊戌，群臣请上尊号曰景佑体天法道钦文聪武圣仁孝德；表五上，从之。
庚子，侍御史曹修睦言：“李照所改历代乐，颇为迂诞，而其费甚广；请付有司案劾。”帝以照所作钟磬颇与众音相谐，但罢其增造，仍诏谕修睦。
知杭州郑回，言镇东节度推官阮逸颇通音律，上其所撰《乐论》十二篇并律管十三，诏令逸赴阙。
八月，甲寅，宴紫宸殿，初用乐。
己巳，命李照同修《乐书》。
辛未，诏：“荐献景灵宫，朝享太庙，郊祀天地，自今同日受誓戒。”始用王曾之言也。
甲戌，幸安肃门?包场阅习战。
丁丑，内出《景佑乐髓新经》六篇赐群臣。
己卯，以右谏议大夫、知兖州孔道辅为龙图阁直学士。时近臣有献诗百篇者，执政请除龙图阁直学士，帝曰：“是诗虽多，不如孔道辅一言。”遂以命道辅。议者因是知前日之斥果非帝意也。
初命朝臣为江、浙、荆湖、福建、广南等路提点银铜坑冶铸钱公事，其俸赐恩例并与提点刑狱同。
九月，乙未，诏司天监制百刻水秤以测候昼夜。
丁酉，命李照为刑部员外郎，赐三品服，以造新乐成故也。起五月造，止八月，成金石七县，而照自造新乐笙、竽、琴、瑟、笛、筚篥等十二种，皆不可施用，诏但存大笙、大竽二种而已。照谓：“今筚篥，乃《豳诗》所谓苇管也，《诗》云：‘一之日觱发，二之日栗冽。’且今筚篥，伶人谓之苇子，其名出此。”于是制大管筚篥为雅乐，议者嗤之。
工部郎中、天章阁待制刘随卒，擢待制未旬日也。随与孔道辅、曹修古同时为言事官，皆以清直闻。及是帝怜其贫，赐其家钱六十万。
壬寅，御崇政殿按新乐，诏大臣与观。
甲辰，赐郑州学田五顷。
初，诸王邸散居都城，过从有禁，非朝谒从祠，不得会见。己酉，诏即玉清昭应宫旧地建宫，合十位聚居，赐名睦亲宅。
辽主如长宁淀。
参知政事宋绶，上所编修《中书总例》四百一十九册，降诏褒谕。先是吕夷简奏令绶为此，既而谓人曰：“自吾有此例，使一庸夫执之，皆可为宰相矣。”
冬，十月，辛亥朔，复置朝集院，以待外官之还京师者。
壬子，蔡州言左武卫大将军、分司西京石普卒。普倜傥有胆略，颇通兵书、阴阳、六甲、星历推步之术。太宗尝曰：“普性刚骜，与诸将少合。”然藉其善战，每厚遇之。
癸亥，复置群牧制置使，仍诏自今止以同知枢密院或副使兼领之。
礼院言：“《春秋》何休、范宁等注，咸谓妇人无武事，独奏文乐。前诏议奉慈之乐，有司援旧典，已用特磬代钅尃钟，取阴数尚柔，以静为体。今乐去大钟而舞进干盾，颇戾经旨，请止用《文德之舞》。”奏可。
己巳，出内藏库缗钱七十万、左藏五十万，下河北转运司市军储。
许苏州立学，仍给田五顷。
是月，辽主如王子城。
十一月，辛己朔，以应天府书院为府学，仍给田十顷。
壬午，辽改南京总管府为元帅府。乙酉，行柴册礼于白岭，大赦。
戊子，废后郭氏薨。
后之获罪也，帝直以一时之忿，且为阎文应等所谮，故废之，既而悔之。后居瑶华宫，帝累遣劳问，又为乐府词以赐，后和答，语甚忄妻怆，文应大惧。会后小疾，文应与太医诊视，迁嘉庆院，数日，遽不起。中外疑文应进毒，然不得其实。时帝致斋南郊，不即以闻，乃闻，深悼，以后礼葬。右正言、直集贤院王尧臣请推举左右侍医者，不报。
癸巳，朝享景灵宫。甲午，享太庙及奉慈庙。乙未，祀天地于圜丘，以太祖、太宗、真宗并配，大赦。
乙己，封宰臣吕夷简为申国公，王曾为沂国公。丁未，加恩百官。
十二月，壬子，加嘉勒斯赉为保顺军节度观察留后。
癸丑，辽诏诸军?包弩弓箭手以时阅习。
先是，辽筑哈屯城以镇西域诸部，纵民畜牧，反遭冠掠。党项部节度使耶律唐古上疏曰：“自建哈屯城以来，西蕃数为边患，每烦远戍。岁月既久，国力耗竭。不若复守故疆，省罢戍役。”不报。唐古旋致仕，乞勒其父乌珍功于石，辽主命学士耶律庶成制文，勒石上京崇孝寺。
照宣使、入内都知阎文应，罢为秦州钤辖，寻改郓州；其子句当御药院士良，罢为内殿崇班。时谏官姚仲孙、高若讷劾文应“方命宿斋太庙，而文应叱医官，声闻行在；郭后暴薨，中外莫不疑文应置毒者；请并士良出之。”故有是命。文应又称疾愿留，仲孙复论奏，乃亟去。文应专恣，事多矫旨付外，执政不敢违。天章阁待制范仲淹，将劾奏其罪，即不食，悉以家事属其长子曰：“吾不胜，必死之。”帝卒听仲淹言，窜文应岭南，寻死于道。
赵元昊遣苏奴儿将兵二万五千攻嘉勒斯赉，败死略尽，苏奴儿被执。
元昊自率众攻猫牛城，一月不下，既而诈约和，城开，乃大纵杀戮。又攻青唐、安二、宗哥、带星岭诸城，嘉勒斯赉部将安子罗以兵十万绝归路，元昊昼夜战二百馀日，子罗败，然兵溺宗哥河及饥死过半。
元昊又尝侵嘉勒斯赉，并临河湟，嘉勒斯赉知众寡不敌，壁鄯州不出，阴间元昊，颇得其虚实。元昊已渡河，插旗识其浅，嘉勒斯赉潜使人移植深处。及大战，元昊溃而归，士视旗渡，溺死十八九，所掳获甚众。嘉勒斯赉来献捷，朝廷议加节度使，同知枢密院韩亿以为二酋皆籓臣，今不能谕令解仇，不当因捷加赏，遂寝。
癸亥，以范仲淹为吏部员外郎，权知开封府。仲淹自还朝，言事愈急，宰相阴使人讽之曰：“待制侍臣，非口舌之任。”仲淹曰：“论思正侍臣职也。”宰相知不可诱，乃命知开封，欲挠以烦剧，使不暇它议；亦幸其有失，亟罢去。仲淹处之弥月，京邑肃然称治。
甲子，以左侍禁桑怿为合门祗候，赏平蛮獠功也。怿辞不受，请推其赏以归己上者，不许。或讥怿好名，怿叹曰：“士当自信其心以行，若欲避名，则善皆不可为也。”
乙丑，许孟州立学，仍给田五顷。
辛未，诏以北海县尉孔宗愿为国子监主簿，袭封文宣公。
先是御史台辟石介为主簿，介上疏论赦书不当求五代及诸伪国后忤意，罢不召。馆阁校勘欧阳修贻书中丞杜衍曰：“介一贱士，用之当否，未足害政，然可惜者，中丞举动也。主簿于台中，非言事官，然大抵居台中者，必以正直刚明不畏避为称职。介足未履台门之阈，已用言事见罢，真可谓正直刚明不畏避矣。介之才不止主簿，直可为御史也。今斥介它举，必亦择贤。夫贤者固好辩，若入台又有言，则又斥而它举乎？如此，则必得愚暗懦默者而后止也。”衍卒不能用。
太子中允、知淮阳军梁适，亦疏论朱全忠，唐之贼臣，今录其后，不可以为劝。帝是其言，记适姓名禁中，寻召为审刑院详议官。适，颢之子也。
辽萧罕嘉努迁天成军节度使，徙彰愍宫使。辽主与语，才之，命为诗友。尝从容问曰：“卿居外，有异闻乎？”罕嘉努对曰：“臣惟知炒栗，小者熟则大者必生，大者熟则小者必焦，使大小均熟，始为尽美，不知其它。”罕嘉努尝掌栗园，故托栗以讽谏。辽主大笑。命与枢密直学士耶律庶成作《四时逸乐赋》称旨。
制诏问治道之要，罕嘉弩对曰：“臣伏见比年以来，高丽未宾，准布犹强，战守之备，诚不容已。乃者选富民防边，自备粮糗，道路修阻，动淹岁月，比至屯所，费已过半，只斗箪谷，鲜有还者。其无丁之家，倍其佣僦，人倍其劳，半途亡窜，故戍卒之食，多不能给，求假于人，则十倍其息，至有鬻子割田不能偿者。或逋役不归，在军物故，则更补以少壮。其鸭绿江之东，戍役大率如此。况渤海、女真、高丽，合纵连横，不时征讨，富者从军，贫者侦候，加之水旱，菽粟不登，民以日困，盖势使之然也。
“方今最重之役，无过西戍。若能徙西戍稍近，则往来不劳，民无深患，议者皆谓徙之非便，臣谓不然。准布诸部，自来有之，曩时北至胪朐河，南至边境，人多散居，无所统一，惟往来钞掠。及太祖西征，至于流沙，准布望风悉降，西域诸国皆愿入贡，因迁种落，内置三部，以益其国，不营城邑，不置戍兵，准布累世不敢为寇。统和间，皇太妃出师西域，拓土既远，降附亦众。自后一部或叛，邻部讨之，使同力相制，正得驭远人之道。及城哈屯，开境数千里，西北之民，傜役日增，生业日殚，警急既不能救，叛服亦复不恒，空有广地之名而无得地之实。若贪土不已，渐至虚耗，其患有不可胜言者。国家大敌，惟在南方，今虽连和，难保它日。若南方有变，屯戍辽邈，猝难赴援，我进则敌退，我还则敌来，不可不虑也。
“方今太平已久，正可恩结诸部，释罪而归地，内徙戍兵以增保障，外明约束以正疆界。每部各立酋长，岁修职贡，叛则讨之，服则抚之，诸部既安，必不生衅。如是，则臣虽不能保其久而无变，知其必不深入侵掠也。
“比年以来，群黎凋敝，利于剽窃，良民往往化为凶暴，甚者杀人无忌，亡命山泽。愿陛下轻傜省役，使民务农，衣食既足，自安教化而重犯法矣。今宜徙哈屯城于近地，与西南副都部署乌库、德?寽勒等声授相接，罢黑岭二军，并开、保州，皆隶东京，益东北戍军及南京总管兵，增修壁垒，候尉相望，缮楼橹，浚城隍，以为边防。此方今之急务也，愿陛下裁之！”擢翰林都林牙。
历史大事
范讽之狱
景祐二年（1035）二月，庞籍任御史后屡次弹劾给事中范讽不遵守礼法，如果不治其罪，势必伤风败俗等等。但宰相李迪百般庇护范讽，反而贬黜了庞籍。于是庞籍更无所顾忌地攻击范讽，范讽不得不上书宋仁宗替自己辩护，并与庞籍展开论战，双方矛盾愈演愈烈。宋仁宗下令在南京（今河南商丘）设立公堂，委派转运使黄总、提点河北刑狱张嵩审理此案。庞籍由于弹劾范讽的言语多是不实之辞，被贬知临江军（今江西清江）。而范讽则在案情尚未了结时便私自上任，出知兖州（今山东兖州）。宰相吕夷简憎恨范讽，同时想利范讽之狱来诬陷另一宰相李迪，因而决心重贬范讽，而且凡是与范讽关系密切的官僚也一起被贬黜，知信州滕宗谅贬监饶州 （今江西郡阳）税务，石延年、董储、范拯等官员被贬，李迪也被罢相。
范仲淹权知开封府
范仲淹被贬回京城任官后，更为猛烈地抨击时政，宰相吕夷简暗中派人劝诱范仲淹，但范仲淹刚直不阿，不为利诱所动。景祐二年（1035）十二月，被任命为权知开封府（今河南开封），由于京师人多事杂。吕夷简有意让他治理开封府，分散其精力，使范仲淹无空闲时间上书言事，而倘若范仲淹治理开封府出了差错，正好乘机将他赶出京城，此乃一箭双雕之计。但范仲淹上任后，将京城治理得井井有条，吕夷简美梦化为泡影。
獠人之乱
景祐二年（1035）五月，獠人入侵广南东路、西路，高州（今广东高州东北）、窦州（今广东茂名）、雷州（今广东海康）、化州（今广东化州）四州巡检使许政殉难。宋朝廷派遣猛将桑怿会同广（今广东广州）、桂（今广西桂林）二州都前往征讨。其后，高州、窦州獠人又从水路入侵，朝廷派遣侍其洙、朱光浚等将领同时进兵讨伐獠人。各路军队在儋州（今海南省儋县）捕获獠人一百余名，宋军继续进兵征讨反叛獠人余党。原来獠人莫陵与边境汉人覃敌争夺田产，互相仇杀，宋廷误以为发生了叛乱，不得不派兵镇压。最后莫陵归降宋军，同时放还被獠人所掠夺的汉人二千余名。
景祐重定强盗法
景祐二年（1035）八月，宋仁宗下诏改革一些对待强盗的不合理的法律条文。如果强盗不持凶器而又抢劫未遂，只判处二年徒刑，抢劫成功，但财物超过一万文钱并杀伤人的强盗判处死刑。只持凶器但未获得财物者处三千里流刑。持凶器抢劫财物五千文钱以上判处死刑。其后宋仁宗又下诏：凡是京师强盗持凶器抢劫，获取财物四千文钱以上刺配到边远地区为牢城兵。从此以后，京城的、强盗所判之罪较原来大大加重，其它地区则宽松了许多。
郭皇后卒
郭皇后被贬入冷宫为道姑后，被封为金庭教主、冲净元师。郭皇后被废实属宋仁宗泄一时之愤，并为宦官阎文应谗言所惑。废掉郭皇后之后，宋仁宗甚是后悔，经常派遣使者探望道观中的郭皇后，还自作乐府词赏赐给郭氏，互相唱和，郭氏之词甚是凄凉伤感。景祐二年（1035）十一月，郭氏患了微疾，宦官阎文应与太医局医官前去诊断，将郭皇后迁到嘉庆院。没过几天，郭皇后便溘然长世。朝廷内外一片哗然，都怀疑郭皇后是被阎文应在药中下毒致死。其后，宋仁宗为了平息这一事件，不得不将阎文应赶出皇宫。次年，宋仁宗又下令追封郭氏为皇后，其丧葬礼仪一律按皇后规格办理。
元昊兵败
广运二年（1035）十一月，元昊率军攻占猫牛城（今青海互相土族自治县西）后，又继续向青唐（今青海西宁）、安二、宗哥（今青海西宁市东南）、带星岭（今青海西宁东南）发动进攻。西夏军队连连得手，但唃厮啰部下大将安子罗派兵截断了西夏军队的退路，元昊率军突围，血战二百余天，才打退了安子罗的兵马，安子罗虽然兵败，但西夏军队死于宗哥河（今青海湟水支流）和饥寒而死者也不计其数。元昊率领残兵败将直抵河湟地区，唃厮啰知道寡不敌众，于是在鄯州（今青海西宁）修筑防御工事，深沟高垒，固守鄯州，避免与元昊军队发生正面冲突，同时派遣许多间谍跟踪元昊军队。元昊率军渡过黄河后，在河水较浅的地方插上旗帜作标记，唃厮啰暗中派人将这些旗帜移到水深的河道。双方再一次发生激战，西夏军队按照所插旗帜过河逃跑，结果十分之八、九的西夏士兵被淹死。从此以后，唃厮啰又屡次智败元昊，元昊受挫后，不再打算向西扩展势力了。